Ivar Ertresvåg

Ivar Emil Ertresvåg (født 17. mars 1889 i Ålesund, død 18. januar 1974) var en norsk fagforeningsmann, motstandsmann og politiker, hjemmehørende i Norges Kommunistiske Parti.

Ertresvåg var fiskersønn, og ble selv utdannet malersvenn. Han ble medlem av fagforening og av Arbeiderpartiet i 1909. To år senere flyttet han til Oslo, der han engasjerte seg både i politikken og i fagbevegelsen. Han ble formann i det sosialistiske ungdomslaget «Fremover» og formann for ungdomslagenes fellesstyrer i hovedstaden.

I 1917 flyttet han tilbake til Ålesund. Der ble han valgt inn i bystyret og formannskapet, der han satt i to perioder. Han var også formann i samorganisasjonen i byen og sekretær for det faglige opplysningskontoret.

Han ble medlem av DNAs landsstyre i 1918, og hadde vervet fram til partisprengningen i 1923. Da fulgte han det nye NKP, og ble valgt inn i NKPs landsstyre.

I 1925 ble han sekretær for Trøndelag og Møre distrikt av NKP, og flyttet til Trondheim. Der ble han valgt inn i bystyret i 1929. I 1931 ble han ansatt som forretningsfører for partiets Trondheims-avis Ny Tid.Ertresvåg, Ivar Emil, Arbeidernes leksikon bind II, Arbeidermagasinets forlag (1933)

Ertresvåg var blant de få i NKP som beholdt sin sentrale stilling i partiet både i førkrigsårene og gjennom krigen. Han ble valgt inn i sentralkomiteen på partiets landsmøte i 1936. På NKPs illegale landskonferanse i 1941 var en rekke av lederne arrestert, skutt eller tvunget i landflyktighet, slik at man måtte stable en ny sentralkomite på bena. Ertresvåg var nå blant dem som sikret kontinuitet i ledelsen. Under krigen satt han i partiets toppledelse, der Peder Furubotn var den sentrale skikkelsen. I krigens hemmelige sentralkomite gikk Ertresvåg under dekknavnet «Klingenberg».Side 191 - 193. Torgrim Titlestad: Peder Furubotn ; i kamp, i krig, Gyldendal, Oslo ( 1977) ISBN 82-05-09295-8

Etter krigen satt Ertresvåg i Oslo bystyre.Side 289. Einhart Lorenz: Det er ingen sak å få partiet lite. NKP 1923–1931, Pax, Oslo (1983) ISBN 82-530-1255-1

 Referanser 

Kategori:Lokalpolitikere i Ålesund
Kategori:Ap-politikere i Møre og Romsdal
Kategori:Lokalpolitikere i Trondheim
Kategori:NKP-politikere i Sør-Trøndelag
Kategori:NKP-politikere i Oslo
Kategori:Medlemmer av NKPs sentralstyre
Kategori:Norske motstandsfolk under andre verdenskrig
Kategori:Personer fra Ålesund kommune